CELEX: 32007R0119
Language: el
Date: 2007-02-08 00:00:00
Title: Κανονισμός (ΕΚ) αριθ. 119/2007 της Επιτροπής, της 8ης Φεβρουαρίου 2007 , για τροποποίηση του κανονισμού (ΕΚ) αριθ. 493/2006 περί καθορισμού μεταβατικών μέτρων στο πλαίσιο της μεταρρύθμισης της κοινής οργάνωσης των αγορών στον τομέα της ζάχαρης

9.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 37/3
            
         
      ΚΑΝΟΝΙΣΜΌΣ (ΕΚ) αριθ. 119/2007 ΤΗΣ ΕΠΙΤΡΟΠΉΣ
   
   της 8ης Φεβρουαρίου 2007
   για τροποποίηση του κανονισμού (ΕΚ) αριθ. 493/2006 περί καθορισμού μεταβατικών μέτρων στο πλαίσιο της μεταρρύθμισης της κοινής οργάνωσης των αγορών στον τομέα της ζάχαρης
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 44 στοιχείο α)
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 493/2006 της Επιτροπής (2) προβλέπει ορισμένα ειδικά μεταβατικά μέτρα για την περίοδο εμπορίας 2006/07, την πρώτη περίοδο εφαρμογής της μεταρρύθμισης της κοινής οργάνωσης των αγορών στον τομέα της ζάχαρης.
            
         
               (2)
            
            
               Η κατάσταση της κοινοτικής αγοράς για την περίοδο εμπορίας 2006/07 χαρακτηρίζεται από διατάραξη της ισορροπίας μεταξύ της αγοράς ζάχαρης ποσόστωσης και της αγοράς ζάχαρης εκτός ποσόστωσης. Ενώ το πλεόνασμα ζάχαρης ποσόστωσης αναμένεται ότι θα αυξηθεί, οι διαθέσιμες ποσότητες ζάχαρης εκτός ποσόστωσης που προορίζονται για τη χημική βιομηχανία ενδέχεται να αποδειχτούν ανεπαρκείς κατά το δεύτερο ήμισυ της περιόδου εμπορίας 2006/07, λαμβανομένων υπόψη των παραγόμενων ποσοτήτων, των αποθεμάτων και της αύξησης της ζήτησης σε πρώτες ύλες για την παραγωγή βιοαιθανόλης.
            
         
               (3)
            
            
               Είναι επομένως σκόπιμο να προβλεφθούν ειδικά μεταβατικά μέτρα που περιορίζονται στην περίοδο εμπορίας 2006/07, προκειμένου να αποκατασταθεί η ισορροπία μεταξύ της αγοράς της ζάχαρης ποσόστωσης και της αγοράς της ζάχαρης εκτός ποσόστωσης και να διευκολυνθεί η μετάβαση, στον τομέα της χημικής βιομηχανίας και της φαρμακοβιομηχανίας, από το παλαιό καθεστώς εφοδιασμού σε ζάχαρη ποσόστωσης, το οποίο ίσχυε για την περίοδο εμπορίας 2005/06, στο νέο καθεστώς εφοδιασμού σε ζάχαρη παραγόμενη εκτός ποσόστωσης, που θεσπίστηκε με τον κανονισμό (ΕΚ) αριθ. 318/2006. Η μεταρρύθμιση του τομέα εφαρμόστηκε πλήρως μόλις στα τέλη Ιουνίου του 2006, γεγονός που οδήγησε σε αβεβαιότητα στον τομέα η οποία παρεμπόδισε σημαντικά τη σύναψη συμβάσεων προμήθειας για την περίοδο εμπορίας 2006/07. Στην πράξη, τέτοιου είδους συμβάσεις πρέπει να προβλέπονται πριν από τη σπορά ζαχαρότευτλων, δηλαδή πριν από τον προηγούμενο Μάρτιο. Τα μέτρα που προβλέπονται στον παρόντα κανονισμό πρέπει να επιτρέψουν μια μεγαλύτερη ευελιξία στη διαχείριση της παραγωγής εκτός ποσόστωσης και να διασφαλίσουν τις παραδόσεις ζάχαρης στη χημική βιομηχανία σε όρους τιμών που αντιστοιχούν στις παγκόσμιες τιμές. Είναι σκόπιμο να επιτραπεί στους παραγωγούς να αντικαθιστούν ποσότητες βιομηχανικής ζάχαρης με ζάχαρη που παράγεται εκτός ποσόστωσης. Ωστόσο, η δυνατότητα αυτή πρέπει να παρέχεται, μόνον εφόσον διενεργούνται ορθά οι συμπληρωματικοί έλεγχοι των ποσοτήτων που παραδίδονται και πράγματι χρησιμοποιούνται από τον κλάδο. Η απόφαση παροχής της δυνατότητας αυτής πρέπει επομένως να αφεθεί στη διακριτική ευχέρεια των αρμοδίων αρχών των κρατών μελών.
            
         
               (4)
            
            
               Οι σχετικές με την παράδοση και τη χρησιμοποίηση της βιομηχανικής ζάχαρης διατάξεις του κανονισμού (ΕΚ) αριθ. 967/2006 της Επιτροπής, της 29ης Ιουνίου 2006, για τη θέσπιση των λεπτομερειών εφαρμογής του κανονισμού (ΕΚ) αριθ. 318/2006 του Συμβουλίου όσον αφορά την παραγωγή εκτός ποσόστωσης στον τομέα της ζάχαρης (3), πρέπει να εφαρμόζονται στις ποσότητες που παραδίδονται στο πλαίσιο των μεταβατικών μέτρων που θεσπίζονται με τον παρόντα κανονισμό.
            
         
               (5)
            
            
               Ο κανονισμός (ΕΚ) αριθ. 493/2006 πρέπει να τροποποιηθεί ανάλογα.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στον κανονισμό (ΕΚ) αριθ. 493/2006 παρεμβάλλεται το ακόλουθο άρθρο 3α:
   
      «Άρθρο 3α
      Χρήση ζάχαρης ποσόστωσης
      1.   Για τις παραδόσεις βιομηχανικής ζάχαρης που πρόκειται να πραγματοποιηθούν έως τις 30 Σεπτεμβρίου 2007 στο πλαίσιο συμβάσεων που αναφέρονται στο άρθρο 6 του κανονισμού (ΕΚ) αριθ. 967/2006 της Επιτροπής (4), οι αρμόδιες αρχές των κρατών μελών δύνανται να επιτρέψουν στους παραγωγούς, κατόπιν αιτήσεώς τους, να παραδίδουν ζάχαρη που έχει παραχθεί βάσει ποσόστωσης, συμπεριλαμβανομένης της ζάχαρης που αποσύρθηκε δυνάμει του άρθρου 3 του παρόντος κανονισμού, σε αντικατάσταση βιομηχανικής ζάχαρης η οποία έχει παραχθεί εκτός ποσόστωσης.
      2.   Για την περίοδο εμπορίας 2007/08, οι ποσότητες της ζάχαρης που παραδίδονται σύμφωνα με την παράγραφο 1 καταλογίζονται ως βιομηχανική πρώτη ύλη, η οποία έχει παραδοθεί σε μεταποιητή όπως προβλέπεται στο άρθρο 4 παράγραφος 1 δεύτερο εδάφιο στοιχείο α) του κανονισμού (ΕΚ) αριθ. 967/2006.
      3.   Οι ανακοινώσεις που προβλέπονται στα άρθρα 8 και 10 του κανονισμού (ΕΚ) αριθ. 967/2006 αναφέρουν χωριστά την ποσότητα που έχει παραδοθεί σύμφωνα με την παράγραφο 1 του παρόντος άρθρου.
   
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Φεβρουαρίου 2007.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 58 της 28.2.2006, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 2011/2006 (ΕΕ L 384 της 29.12.2006, σ. 1).
   
      (2)  ΕΕ L 89 της 28.3.2006, σ. 11. Κανονισμός όπως τροποποιήθηκε με τον κανονισμό (ΕΚ) αριθ. 1542/2006 (ΕΕ L 283 της 14.10.2006, σ. 24).
   
      (3)  ΕΕ L 176 της 30.6.2006, σ. 22. Κανονισμός όπως τροποποιήθηκε με τον κανονισμό (ΕΚ) αριθ. 1913/2006 (ΕΕ L 365 της 21.12.2006, σ. 52).
   
      (4)  ΕΕ L 176 της 30.6.2006, σ. 22.».